**Pascal Lissouba** (15. marraskuuta 1931 Tsingidi, Ranskan Keski-Afrikka – 24. elokuuta 2020 Perpignan, Ranska) oli kongolainen poliitikko. Hän toimi Kongon tasavallan presidenttinä vuosina 1992–1997; häntä sekä edelsi että seurasi Denis Sassou Nguesso.

Lissouba opiskeli Nizzassa, Tunisissa ja Pariisin yliopistossa. Hän oli ensimmäinen kongolainen joka väitteli tohtoriksi. Hän toimi varhaisella urallaan 1960-luvulla maansa maatalous- ja pääministerinä. Ministerikausiensa välissä hän oli Brazzavillen yliopiston professori.

Lissouba sai elinkautisen vankeusrangaistuksen väitetystä osallisuudestaan sotilasjohtaja Marien Ngouabin salamurhaan 1977. Hän vapautui vuonna 1979, mutta eli aina vuoteen 1990 maanpaossa Ranskassa.

Lissouba voitti maan ensimmäiset demokraattiset presidentinvaalit vuonna 1992, jolloin Denis Sassou Nguesso luopui vallasta. Virkakautensa alussa hän oli Ranskan suosiossa, mutta välit viilenivät, kun Lissouba suosi amerikkalaista öljy-yhtiötä Occidental Petroleumia. Vuonna 1997 Sassou Nguessoa tukevat joukot nousivat aseelliseen kapinaan ja Lissouba joutui pakenemaan presidentinpalatsista. Hän keräsi tukea afrikkalaisilta valtioilta, mutta Sassou Nguessolla oli takanaan Ranskan tuki.

Kongon yhteiskuntaa pitkään ravistelleet ankarat levottomuudet jatkuivat Lissouban presidenttikaudella ja sen jälkeen. Vallasta syöksemisensä jälkeen Lissouba eli maanpaossa Lontoossa.

Vuonna 2001 Lissouba tuomittiin poissaolevana 30 vuodeksi ja neljä hänen ministeriään 20 vuodeksi pakkotyöhön korruptiosta ja valtiopetoksesta. Heidän todettiin myyneen öljyä amerikkalaisyhtiölle noin neljäsosalla käyvästä hinnasta.

Vuonna 2010, maan itsenäisyyden 50-vuotisjuhlissa, Lissouballe myönnettiin mitali, jonka hänen vaimonsa kävi noutamassa. Vaimo myönsi Lissouban kärsivän dementiasta ja sydänongelmista.

Lissouba kuoli 88-vuotiaana elokuussa 2020 Etelä-Ranskassa, jonne hän oli asettunut asumaan Lontoon jälkeen.

Lähteet
-------

1. 1 2  Former Congolese President Pascal Lissouba passed away at 88 in France (englanniksi)
2. 1 2 3  John Frank Clark, Samuel Decalo: *Historical Dictionary of Republic of the Congo*, s. 254–255. Scarecrow Press, 2012. ISBN 9780810849198. Teoksen verkkoversio (viitattu 25.1.2015).
3. 1 2  Pascal Lissouba AfricaLive. Viitattu 25.1.2015. [vanhentunut linkki]
4. ↑  Rebels, Backed by Angola, Take Brazzaville and Oil Port  16.10.1997. NY Times. Viitattu 25.1.2015.
5. ↑  Congolese ex-leader guilty of treason  2001. BBC. Viitattu 25.1.2015.


|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Kongon tasavalta Kongon tasavallan presidentit |
| --- |
|  |
| Kongon tasavalta (1960–1969) | 
* Youlou
* Massamba-Débat
* Ngouabi

 | Kongon tasavallan vaakuna |
|  |
| Kongon kansantasavalta (1969–1992) | 
* Ngouabi
* Yhombi-Opango
* Sassou Nguesso

 |
|  |
| Kongon tasavalta (1992–) | 
* Sassou Nguesso
* Lissouba
* Sassou Nguesso

 |

 |


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
	+ 2
* WorldCat

 |
|  |
| Kansalliset | 
* Ranska
* BnF data
* Saksa
* Israel
* Yhdysvallat
* Tšekki
	+ 2

 |
|  |
| Muut | 
* SNAC
* IdRef

 |

 |